
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	8 martie 2011

	Nr.
	27/739


R A P O R T

asupra proiectului de Lege pentru modificarea şi completarea Ordonanţei Guvernului nr.129/2000 privind formarea profesională a adulţilor
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 696 din 22 noiembrie 2010, cu dezbaterea pe fond, în procedură obişnuită, a proiectului de Lege pentru modificarea şi completarea Ordonanţei Guvernului nr.129/2000 privind formarea profesională a adulţilor.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.616/18.05.2010)

· avizul negativ al Consiliului Economic şi Social (nr.1413/21.06.2010)

· avizul favorabil al Comisiei juridice, de disciplină şi imunităţi (nr.31/1065/7.12.2010)

· avizul favorabil al Comisiei pentru învăţământ, ştiinţă, tineret şi sport (nr.29/298/15.12.2010)

· avizul favorabil al Comisiei pentru drepturile omului, culte şi problemele minorităţilor naţionale (nr.25/757/15.12.2010)

· avizul favorabil al Comisiei pentru egalitatea de şanse pentru femei şi bărbaţi (nr.897/10.12.2010)

· nota Departamentului Legislativ – Direcţia procedură legislativă, sinteze şi evaluări (nr.64a/233/30.11.2010).

· punctul de vedere favorabil al Guvernului (nr.2050/13.09.2010)
Proiectul de lege are ca obiect de reglementare modificarea şi completarea Ordonanţei Guvernului nr.129/2000 privind nr.129/2000 privind formarea profesională a adulţilor, în scopul completării cadrului legal în ceea ce priveşte realizarea şi desfăşurarea programelor de formare profesională atât în limba română cât şi în limbile minorităţilor naţionale sau o limbă de circulaţie internaţională.
Comisia propune Plenului Camerei Deputaţilor adoptarea proiectului de lege cu amendamente de natură tehnico-legislativă, pentru unitate de terminologie în cuprinsul actului normativ. 

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 2 martie 2011 au participat, în conformitate cu prevederile art.55 din Regulamentul Camerei Deputaţilor, republicat:

· d-l Andrei Kiraly – Secretar de Stat, Ministerul Educaţiei, Cercetării, Tineretului şi Sportului
· d-l Ioan Piţulescu – Consiliul Economic şi Social

· d-l Radu Minea – Consiliul Economic şi Social.
La lucrările comisiei au fost prezenţi 29 deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 16 noiembrie 2010.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterilor, Comisia propune adoptarea cu amendamente a proiectului de lege, după cum urmează: 

Amendamente admise

În urma dezbaterilor, Comisia propune adoptarea proiectului de lege cu următoarele amendamente:

	Nr. crt.
	Text act normativ de bază
	Text adoptat de Senat
	Text propus de Comisie

(autorul amendamentului)
	Motivarea

amendamentelor propuse

	1. 
	__
	Titlul legii

Lege pentru modificarea şi completarea Ordonanţei Guvernului nr.129/2000 privind nr.129/2000 privind formarea profesională a adulţilor


	Nemodificat 
	

	2. 
	__
	Articol unic. – Ordonanţa Guvernului nr.129/2000 privind formarea profesională a adulţilor, republicată în Monitorul Oficial al României, Partea I, nr.711 din 30 septembrie 2002, cu modificările şi completările ulterioare, se modifică şi se completează după cum urmează:


	Nemodificat 
	

	3. 
	Art.2, alin.(1)

Art.2. - (1) Adulţii au drepturi egale de acces la formare profesională, fără discriminări pe criterii de vârstă, sex, rasă, origine etnică, apartenenţă politică sau religioasă.


	1. La articolul 2, alineatul (1) va avea următorul cuprins:

“Art.2. - (1) Adulţii au drepturi egale de acces la formare profesională, fără discriminări pe criterii de vârstă, sex, rasă, origine etnică, apartenenţă politică sau religioasă. Programele de formare profesională se pot realiza atât în limba română, cât şi în limba minorităţii naţionale.”

	1. La articolul 2, alineatul (1) se modifică şi va avea următorul cuprins:

“Art.2. - (1) Adulţii au drepturi egale de acces la formare profesională, fără discriminări pe criterii de vârstă, sex, rasă, origine etnică, apartenenţă politică sau religioasă. Programele de formare profesională se pot realiza atât în limba română, cât şi în limbile minorităţilor naţionale sau într-o limbă de circulaţie internaţională.”
Autor: domnul deputat Pal Arpad

	Pentru respectarea normelor de tehnică legislativă.

Pentru unitate de terminologie în cuprinsul actului normativ. 

	4. 
	__
	2. La articolul 5, după alineatul (3) se introduce un nou alineat, alin.(4), cu următorul cuprins:

„(4) Programele de formare profesională a adulţilor prevăzute la alin.(3) se pot realiza, la solicitarea scrisă a beneficiarilor, şi în limbile minorităţilor naţionale sau într-o limbă de circulaţie internaţională, cu respectarea libertăţii de opţiune a tuturor persoanelor adulte interesate de un anumit program.”


	Nemodificat 
	

	5. 
	__
	3. La articolul 14, după alineatul (3) se introduce un nou alineat, alin.(31), cu următorul cuprins:

„(31) Furnizorii de formare profesională care organizează programe în limbile minorităţilor naţionale sau într-o limbă de circulaţie internaţională vor întocmi programul de formare atât în limba română, cât şi în limba minorităţii naţionale pentru care se solicită autorizarea.”


	Nemodificat 
„(31) Furnizorii de formare profesională care organizează programe în limbile minorităţilor naţionale sau într-o limbă de circulaţie internaţională vor întocmi programul de formare atât în limba română, cât şi în limba minorităţii naţionale sau în limba de circulaţie internaţională pentru care se solicită autorizarea.”

Autor: domnul deputat Pal Arpad

 
	Pentru unitate de terminologie în cuprinsul actului normativ.

	6. 
	__
	4. La articolul 23, după alineatul (2) se introduce un nou alineat, alin.(3), cu următorul cuprins:

„(3) În vederea autorizării unui program de formare în limba minorităţilor naţionale sau 
într-o limbă de circulaţie internaţională, furnizorii de formare profesională trebuie să facă dovada că realizează programele de formare profesională cu formatori care au profiluri sau specialitatea corespunzătoare programei de pregătire şi cunosc, după caz, limba minorităţii naţionale respective sau o limbă de circulaţie internaţională pentru care a fost autorizat programul.”


	Nemodificat 
„(3) În vederea autorizării unui program de formare în limba minorităţii naţionale sau într-o limbă de circulaţie internaţională, furnizorii de formare profesională trebuie să facă dovada că realizează programele de formare profesională cu formatori care au profiluri sau specialitatea corespunzătoare programei de pregătire şi cunosc, după caz, limba minorităţii naţionale respective sau o limbă de circulaţie internaţională pentru care a fost autorizat programul.”

Autor: domnul deputat Pal Arpad


	Pentru unitate de terminologie în cuprinsul actului normativ.




PREŞEDINTE,







SECRETAR,




Victor Paul Dobre






Kerekes Karoly

Întocmit,

Consultant parlamentar Lidia VLĂDESCU

